飲城西贈金鄉宰韓宗恕
作者：晁補之
朝代：宋

paragraphs: 大夫盤中定州盞，三舉檐花舞凌亂。
請君行盞且莫稽，爲君起賦飲城西。
城西古道如澗深，東風吹沙不見林。
虛堂更覺野原闊，榆柳浩浩波濤吟。
雜花一園來遠道，兩株江南梅更好。
櫻桃已晚猶爛漫，百株如雪聊可繞。
常時東風無此寒，常時諸君無此閑。
且看瓶口似魚貫，莫惜面文如纈斑。
大夫工爲宋玉賦，思不能涯字無數。
秀才酷類東野貧，白屋青山愁曲身。
籍咸不肯羞北阮，主簿高材即仇覽。
成詩午景已妍和，罷酒花開應更多。
山翁歸不醉，當奈峴山何。